钦定古今图书集成/明伦汇编/皇极典/第203卷 > 朱子全书 > 《答潘子善书》
## 钦定古今图书集成/明伦汇编/皇极典/第203卷 > 朱子全书 > 《答潘子善书》

问：康王释丧服而被衮冕，且受黄朱圭币之献。诸家
皆以为礼之变，独苏氏以为礼之失曰：“天子诸侯之
礼与士庶人不同，故孟子有‘吾未之学’之语”，盖谓此
类耳。如《伊训》元祀十二月朔亦是新丧。伊尹已奉嗣
王祗见厥祖，固不可用凶服矣。汉唐新主即位，皆行
册礼，君臣亦皆吉服，追述先帝之命，以告嗣君。盖易
世传授，国之大事，当严其礼，而王侯以国为家，虽先
君之丧，犹以为己私服也。五代以来，此礼不讲，则始
终之际，殊草草矣。